**Vuosi 2015 oli maahanmuuton kannalta poikkeuksellinen – turvapaikanhakijoiden määrä lähes kymmenkertaistui viime vuoteen nähden**

*Suomeen jätettiin viime vuoden aikana enemmän turvapaikkahakemuksia kuin edellisten kymmenen vuoden aikana yhteensä. Tämä heijastui niin turvapaikanhakijoiden vastaanottojärjestelmään kuin maahanmuuttokeskusteluunkin.*

Vuosi 2015 oli humanitaarisen maahanmuuton näkökulmasta poikkeuksellinen. Suomeen saapuneiden turvapaikanhakijoiden määrä (32 476) lähes kymmenkertaistui edelliseen vuoteen verrattuna. Suurin ruuhka osui syksyyn. Eniten tulijoita, 10 836, oli syyskuussa. Määrä on lähes 27-kertainen syyskuuhun 2014 nähden. Tilanteen poikkeuksellisuutta kuvaa se, että vuoden aikana jätettiin enemmän turvapaikkahakemuksia kuin edellisen 10 vuoden aikana yhteensä (2006-2015: 30 975 turvapaikkahakemusta).

Tiedot selviävät Euroopan muuttoliikeverkoston (EMN) tuoreesta tilastokatsauksesta sekä vuosittaisesta maahanmuutto- ja turvapaikkapolitiikkaa koskevasta raportista.

”Vuonna 2015 turvapaikanhakijoita saapui Suomen mittakaavassa ennätysmäärä. Tämän vaikutukset heijastuivat uusien vastaanottokeskusten myötä koko Suomeen, myös paikkakunnille, joilla ei aiemmin juuri asunut ulkomaalaisia”, toteaa tilastokatsauksesta vastaava Euroopan muuttoliikeverkoston ylitarkastaja **Rafael Bärlund.**

Huomattavaa on myös yksin tulleiden alaikäisten suuri määrä, 3 024, mikä on 15-kertainen edelliseen vuoteen nähden.

”Heistä suurin osa tulee myös todennäköisesti jäämään Suomeen, joten kuntien olisi tärkeää kantaa vastuunsa ja tarjota kuntapaikkoja näille nuorille,” painottaa EMN:n politiikkaraportin laatinut ylitarkastaja **Suvi Tiainen**.

Turvapaikanhakijoiden määrän nopea kasvu heijastui erityisesti turvapaikanhakijoiden vastaanottojärjestelmään. Tulijat täytyi saada majoitettua ja Suomeen perustettiinkin syksyllä lyhyessä ajassa toistasataa vastaanottokeskusta. Uusi tilanne on kasvattanut huomattavasti myös Maahanmuuttoviraston henkilöstön määrää ja virasto on perustanut uusia alueellisia toimipisteitä.

Vuoden 2015 aikana saapuneita turvapaikkahakemuksia ei valtaosin ehditty ratkaista vielä vuoden aikana, joten syksyn tilanne ei näy vielä turvapaikkapäätösten määrissä.

**Oleskelulupien määrässä ei muutosta**

EMN:n julkaisemat vuoden 2015 tilastokatsaus sekä Suomen vuoden 2015 maahanmuutto- ja turvapaikkapolitiikkaa koskeva raportti avaavat turvapaikkatilanteen vaikutuksia eri sektoreilla sekä antavat kokonaiskuvan Suomen maahanmuuttopolitiikasta ja Suomeen kohdistuvasta maahanmuutosta, mikä kaikesta huolimatta on paljon muutakin kuin turvapaikkapolitiikka.

Myönnettyjen oleskelulupien suhteen ei viime vuonna tapahtunut merkittäviä muutoksia edelliseen vuoteen nähden.

”Suomeen suuntautunut maahanmuutto työn, perhesyiden ja opintojen perusteella, on säilynyt aiempien vuosien tasolla”, Bärlund toteaa.

EMN:n ylitarkastaja Suvi Tiainen nostaa esiin myös vuoden aikana tapahtuneen maahanmuuttoa koskevan keskusteluilmapiirin polarisoitumisen.

”Jokaisella odotetaan olevan mielipide maahanmuutosta ja näkemykset ovat myös jyrkentyneet.”

**Ainutlaatuinen katsaus maahanmuuttoon Suomessa**

EMN tuottaa vuosittain maahanmuutto- ja turvapaikkapoliittisen raportin sekä tilastokatsauksen. Politiikkaraportissa kuvataan maahanmuutto- ja turvapaikkapolitiikan kehitystä ja esitetään tilastotietoa kyseiseltä vuodelta. Vuositilastokatsaus kerää yhteen Maahanmuuttoviraston, poliisin ja Rajavartiolaitoksen sekä Kansainvälisen siirtolaisuusjärjestön (IOM) tilastoja.

Kyseessä on ainoa maahanmuuttoasioiden kehityskulkuja kootusti esittävä julkaisupari Suomessa. Politiikkaraportti tarjoaa syventävää tietoa ilmiöistä, joita tilastokatsauksessa on käsitelty lukujen valossa.

**Linkit tutkimuksiin:**

**Vuosittainen maahanmuutto- ja turvapaikkapolitiikkaa koskeva raportti - Suomi 2015**

**EMN tilastojulkaisu - Maahanmuuton tunnusluvut 2015**

**Lisää tietoa ja median yhteydenotot:**

Rafael Bärlund, Euroopan muuttoliikeverkosto, p 0295 433 022, rafael.barlund@migri.fi

Suvi Tiainen, Euroopan muuttoliikeverkosto, p 0295 433 013, suvi.tiainen@migri.fi

Ruut Tolonen, OS/G Viestintä, p 040 196 4374, ruut.tolonen@osg.fi